MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om etablering af et program, der skal øge kvaliteten af de videregående uddannelser og fremme den mellemfolkelige forståelse gennem samarbejde med tredjelande (Erasmus Mundus) (2004-2008)

1. BAGGRUND

Fremsendelse af forslaget til Europa-Parlamentet og Rådet (dokument KOM(2002) 401 endelig - 2002/0165 COD): // 18. juli 2002

Udtalelse fra Det Europæiske Økonomiske og Sociale Udvalg: // 26. februar 2003

Udtalelse fra Regionsudvalget: // 9. april 2003

Udtalelse fra Europa-Parlamentet ved førstebehandlingen: // 8. april 2003

Fremsendelse af ændret forslag: // 29. april 2003

Politisk enighed i Rådet (enstemmighed): // 5. maj 2003

Vedtagelse af den fælles holdning: // 16. juni 2003

2. FORMÅLET MED KOMMISSIONENS FORSLAG

Formålet med forslaget er på grundlag af artikel 149 at få etableret et fællesskabsprogram, der skal øge kvaliteten af uddannelserne ved at forbedre de europæiske videregående uddannelsers internationale anseelse og ved at fremme samarbejdet med tredjelande. Programmet vil forbedre udviklingen af de menneskelige ressourcer og fremme dialogen og forståelsen befolkninger og kulturer imellem. Programmet vil derved være et redskab til at finde løsninger på de udfordringer, som videregående uddannelser i Europa står over for i dag, deriblandt først og fremmest behovet for at stimulere processen med at skabe konvergens mellem strukturerne for de forskellige akademiske grader og sørge for, at uddannelserne får en mere attraktiv profil internationalt set. Disse spørgsmål er af afgørende betydning for Sorbonne/Bologna/Prag-processen og for arbejdet i en række medlemsstater med at reformere de videregående uddannelser.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Kommissionen kan i vid udstrækning acceptere ordlyden af den fælles holdning, idet denne generelt er i tråd med substansen i Kommissionens oprindelige forslag.

Kommissionen har to hovedindvendinger mod teksten.

Kommissionen beklager, at budgettet for programmet i den fælles holdning skæres ned fra de 200 mio. EUR, som Kommissionen har foreslået, til 180 mio. EUR.

Kommissionens forslag var baseret på nøje omkostningsberegninger. Rådet har ikke givet nogen begrundelse for sit forslag om et budget på 180 mio. EUR. Reduktionen er vilkårlig og sætter programmets indre balance samt potentielle nyttevirkning på spil.

Kommissionen beklager ligeledes indføjelsen af resultaterne af udvælgelser i forbindelse med aktion 1 - Erasmus Mundus-masteruddannelser - i artikel 7, stk. 1, som indeholder bestemmelser om, hvilke foranstaltninger der skal vedtages efter forvaltningsproceduren (artikel 8, stk. 2). Forvaltningsproceduren kan formodes at ville forsinke programmets gennemførelse væsentligt.

3.2. Kommissionens holdning til de ændringer, som Parlamentet foreslog ved førstebehandlingen

- Ændringsforslag, som fuldt ud eller i det væsentligste er indarbejdet i Kommissionens ændrede forslag og i den fælles holdning: 1, 4, 5, 9, 10, 11, 14, 17, 18, 20, 21, 23, 24, 26, 28, 31, 34, 36, 37, 38, 39, 41, 43, 46, 47, 48, 49, 50, 51, 53, 69 og 70.

- Ændringsforslag, som er indarbejdet i Kommissionens ændrede forslag, men ikke i den fælles holdning: 32, 35, 59, 62, 63 og 66.

Der er i vid udstrækning overensstemmelse mellem det ændrede forslag og den fælles holdning med hensyn til Parlamentets ændringsforslag.

For så vidt angår de ændringsforslag, der ikke er indarbejdet i den fælles holdning, ville ændringsforslag 32 og 35 have givet en mere præcis definition af de bestemmelser, som de vedrører i henholdsvis artikel 5 og artikel 6.

Med ændringsforslag 59 ville der være blevet etableret en udtrykkelig forbindelse mellem universiteter og erhvervslivet, som ville være nyttig med hensyn til adgangen til beskæftigelse.

Ændringsforslag 62, 63 og 66 vedrører dele af teksten under aktion 4 - Styrkelse af den attraktive profil - som er blevet slettet i den fælles holdning.

Disse ændringsforslag ville efter Kommissionens opfattelse have bidraget til at forbedre teksten. Kommissionen betragter dog ikke disse som centrale ændringsforslag, og der vil kunne tages hensyn til principperne i forslagene i gennemførelsesfasen.

3.3. De væsentligste forskelle på det ændrede forslag og den fælles holdning

Den fælles holdning er i tråd med substansen i Kommissionens forslag. De to tekster afviger imidlertid fra hinanden på visse punkter.

Bortset fra den budgetmæssige forskel, som er nævnt i punkt 3.1, er de væsentligste forskelle på teksterne følgende:

- Artikel 7 og afsnittet om udvælgelsesprocedurer i bilaget

Med artikel 7 i den fælles holdning udvides viften af foranstaltninger, der skal vedtages efter forvaltningsproceduren, og resultaterne af udvælgelser i forbindelse med alle aktioner, undtagen aktion 1, medtages blandt de foranstaltninger, der skal vedtages efter rådgivningsproceduren.

Kommissionen mener generelt, at det ikke nødvendigvis vil skabe større gennemsigtighed i programforvaltningen at inddrage udvalget i vedtagelsen af afgørelser, der vedrører udvælgelsesresultater. Det vil faktisk kun gøre forvaltningen mere bureaukratisk. Erfaringerne med udvælgelse af projekter under andre uddannelsesprogrammer (som for eksempel Socrates) viser, at virkningerne af forvaltningsproceduren på resultaterne af udvælgelsesproceduren ville være ubetydelige, samtidig med at proceduren ville blive væsentlig længere, og arbejdsbyrden betydelig større.

Som nævnt under punkt 3.1 er den største svaghed ved den fælles holdning i denne forbindelse, at aktion 1 - Erasmus Mundus-masteruddannelser - medtages blandt de foranstaltninger, der skal vedtages efter forvaltningsproceduren.

Aktion 1 bygger på fuldstændig respekt for medlemsstaternes kompetence i uddannelsesspørgsmål. Kommissionen mener, at det er muligt at garantere gennemsigtigheden i udvælgelsesprocessen og at sikre, at medlemsstaternes og disses kompetente instansers synspunkter tages i betragtning i denne proces, uden at forvaltningsproceduren bringes i anvendelse. Denne tunge procedure retfærdiggøres hverken af de potentielle risici i forbindelse med indholdet af aktion 1 eller af dens eventuelle finansielle betydning. Forvaltningsproceduren kan formodes at ville skabe unødvendige forsinkelser i gennemførelsen af programmet.

Det afsnit om udvælgelsesprocedurer i bilaget, som der henvises til i artikel 7, er mere detaljeret i den fælles holdning, end det er i det ændrede forslag. Kommissionen kan dog godt acceptere denne tekst, idet den i det væsentlige tager udgangspunkt i begrundelsen i Kommissionens oprindelige forslag.

- Aktion 4 - Styrkelse af den attraktive profil

Den fælles holdning indebærer en væsentlig forenkling af beskrivelsen af aktion 4. Denne forenkling ændrer ikke ved aktionens indhold og gør teksten tydeligere.

Kommissionen accepterede en række ændringsforslag fra Parlamentet vedrørende dele af teksten under aktion 4, som fjernes med den fælles holdning. Dette er efter Kommissionens opfattelse ikke noget stort problem, da det vil være muligt at tage hensyn til principperne i disse ændringsforslag i gennemførelsesfasen. Kommissionen kan derfor acceptere teksten i den fælles holdning vedrørende aktion 4.

4. KONKLUSION

Kommissionen mener, at den fælles holdning er et godt udgangspunkt for vedtagelse af Europa-Parlamentets og Rådets afgørelse, med undtagelse af finansieringen og spørgsmålet om udvalgsprocedurer i forbindelse med aktion 1.